Suuri joukko ihmisiä otti osaa tulitaisteluun Etelä-Ruotsissa. Ihme kyllä, kukaan ei loukkaantunut.

Malmön kaupungissa, Etelä-Ruotsissa, käytiin puolenyön aikaan kiivas laukaustenvaihto, kertoo ruotsalainen uutistoimisto TT (siirryt toiseen palveluun).

Tapahtumat käynnistyivät maanantai-iltana noin kello 23.15, kun Rosengårdin kaupunginosassa sijaitsevaa asuintaloa alettiin tulittaa ulkoa käsin. Pian tulitukseen vastattiin asunnosta ja sen pihalta.

Tapahtumapaikalle saapui lukuisia poliisiyksiköitä, jotka ottivat kiinni noin 25 henkilöä. Heitä kaikkia epäillään murhan yrityksestä, kertoo TT.

Kuin ihmeen kaupalla kenenkään ei tiedetä saaneen ammuskelussa vammoja.

Välikohtauksen syytä ei tiedetä. TT:n mukaan samassa talossa asuu henkilö, jonka kerrotaan välittäneen tietoja poliisille rikollisesta toiminnasta. Hän ei kuitenkaan asu samassa asunnossa, johon laukaukset suuntautuivat, TT kertoo.

Saman kadun varrella oli ampumavälikohtaus jo aikaisemmin sunnuntaina. Tekijät ja kohteet jäivät poliisille tuntemattomiksi.